stanford-oval/wikipedia huggingface dataset:
Jeff Bezos
Elämä ja ura

Jeff Bezos syntyi 12. tammikuuta 1964 Albuquerquessa New Mexicossa Ted ja Jacklyn Gise Jorgensenille. Jorgensenien avioliitto oli lyhyt, ja kun Jeff oli nelivuotias, hänen äitinsä meni naimisiin kuubalaisen maahanmuuttajan Mike Bezosin kanssa.
Bezos oli lapsena kiinnostunut sähkölaitteista ja rakensi vanhempiensa autotalliin oman laboratorionsa. Kun perhe oli muuttanut Miamiin Floridaan, teini-ikäinen Bezos kiinnostui tietokoneista. Hän valmistui high schoolista luokkansa priimuksena ja oli jo perustanut ensimmäisen yrityksensä, opetuskesäleirin yläasteikäisille.
Bezos opiskeli Princetonin yliopistossa sähkötekniikkaa ja tietotekniikkaa ja valmistui kandidaatiksi (engl. Bachelor of Arts/Science) vuonna 1986. Hän työskenteli Wall Streetillä yrityksissä kuten Fitel, Bankers Trust ja sijoitusyhtiö D. E. Shaw, jonka varapääjohtajaksi hän nousi vuonna 1990.
Bezos jätti rahoitusalan vuonna 1994 ja siirtyi verkkokauppaan, joka oli silloin vielä lapsenkengissään. Bezos muutti länsirannikolle Seattleen ja perusti verkkokirjakaupan, jonka toimisto oli aluksi hänen omassa autotallissaan. Kehitettyään ohjelmiston yhtiö avasi verkkosivuston Amazon.com heinäkuussa 1995.
Amazon menestyi hyvin heti alusta lähtien. Se meni pörssiin vuonna 1997 ja pystyi pitämään asemansa verkkokirjakaupan markkinajohtajana. Se laajensi tuotevalikoimaansa vuonna 1998 äänilevyihin ja videoihin ja myöhemmin monenlaisiin muihinkin tuotteisiin. Bezos jatkaa edelleen yhtiön johdossa.
Bezos perusti vuonna 2000 Blue Origin -nimisen avaruuslaitteita valmistavan yhtiön. Se on 2010-luvulla kehittänyt kantorakettia, joka pystyisi hallitusti ja omin laittein palaamaan pystyasentoon maan pinnalle. Siten kantorakettia voitaisiin käyttää toistuvasti uusiin lentoihin. Bezos haluaisi siirtää raskaan teollisuuden pois maapallolta.Bezos ja kolme muuta avaruusmatkaajaa kävivät avaruudessa Blue Origin -yhtiön raketilla 20. heinäkuuta 2021. Lento kesti 10 minuuttia ja 20 sekuntia. Vaikka Bezosin lento ylittikin avaruuden rajana yleisimmin käytetyt 50 mailin ja 100 kilometrin korkeudet linjasi Yhdysvaltain ilmailuhallinto FAA ettei hänen lentonsa täytä astronautin määritelmää.
Bezos osti elokuussa 2013 yksityishenkilönä The Washington Post -lehden 250 miljoonalla dollarilla. Kauppaan kuului lehden lisäksi seitsemän pienempää julkaisua.
Star Trekistä pitävä Bezos teki cameoesiintymisen vuoden 2016 elokuvassa Star Trek Beyond.
Yksityiselämä

Jeff Bezos meni naimisiin vaimonsa MacKenzie Scottin kanssa vuonna 1993. Heillä on neljä lasta. Pariskunta alkoi seurustella MacKenzien tultua töihin samaan yritykseen Jeffin kanssa. Pariskunnan mentyä naimisiin ja muutettua Seattleen MacKenzie Bezos työskenteli kirjanpitäjänä Amazon.com:issa sen alkuaikoina. Hän on kirjoittanut kaksi romaania. Pariskunta ilmoitti yhdessä tammikuussa 2019 eroavansa ja ero vahvistettiin lopullisesti oikeudessa heinäkuussa 2019. Vaimo sai erossa 4 % parin Amazon osakkeista.
Omaisuus

Bezos nousi Bloomberg Billionaires Index -listalla maailman rikkaimmaksi henkilöksi ensimmäisen kerran heinäkuussa 2017. Tammikuun 2018 jälkeen Bezosin omaisuus on ollut yli 100 miljardia dollaria, ja heinäkuussa 2018 se ylitti 150 miljardia dollaria. Syyskuussa 2021 Forbes arvioi hänen omaisuutensa arvoksi yli 200 miljardia dollaria.
Vuosina 2007 ja 2011 Bezos ei maksanut lainkaan veroja. Yhdysvaltalaisen käytännön mukaan veroja maksetaan vain tuloista, eikä Bezosin varallisuuden laskennallisen arvon nousu ole veronalaista tuloa ennen kuin hän myy osakkeensa. Tuloista maksamiinsa veroihin hän voi käyttää vähennyksiä, jotka laskevat verojen määrän olemattomiin. Vuodesta 2014 vuoteen 2018 Bezos maksoi veroja 973 miljoonaa dollaria, mutta koska hänen varallisuutensa arvo samaan aikaan kasvoi 99 miljardilla, hänen veroasteensa oli vain 0,98%.
Bezos omistaa perustamastaan Amazon.com:ista 12 prosenttia.
Bezos julkisti syyskuussa 2018 Bezos Day One Fund -rahaston, joka on luvannut kaksi miljardia dollaria Yhdysvaltain kodittomien avustamiseen ja Montessori-tyylisten esikoulujen perustamiseen.
Vuonna 2020 Bezos ilmoitti lahjoittavansa 10 miljardia dollaria ilmastonmuutoksen vastaisiin toimiin.
Bezos on tilannut 127 metriä pitkän purjeveneen, jonka arvo on yli 500 miljoonaa dollaria. Purjeiden vuoksi veneelle ei voi laskeutua helikopterilla, joten sitä varten veneessä on helikopterikentällä varustettu apuvene.
Tunnustuksia

Time-lehti valitsi Bezosin vuonna 1999 vuoden henkilöksi. Vuonna 2011 The Economist -lehti antoi Bezosille ja Gregg Zehrille Innovation Award -palkinnon Amazon Kindle -lukulaitteen kehittämisestä.
Aiheesta muualla

Kuvia tai muita tiedostoja aiheesta Jeff Bezos Wikimedia Commonsissa
Juan José Flores

| Juan José Flores |
| --- | --- |

Ecuadorin presidentti
 1. helmikuuta 1839 – 6. maaliskuuta 1845 22. syyskuuta 1830 – 10. syyskuuta 1834  
Edeltäjä:  -
Seuraaja:  Vicente Ramón Roca
Henkilötiedot
Syntynyt: 1800 Puerto Cabello, Venezuela
Kuollut: 1864 Guayaquil, Ecuador
Ammatti:  sotilas
Juan José Flores (1800 Puerto Cabello, Venezuela – 1864 Guayaquil, Ecuador) oli ecuadorilainen sotilas ja valtiomies. Hän toimi maansa presidenttinä 1830–1834 ja uudelleen 1839–1845.
Hän taisteli Simon Bolivarin joukoissa, ja nautti Bolivarin arvostusta. Hänet nimitettiin Paston alueen komentajaksi 1824, ja Suur-Kolumbian eteläisen osan komentajaksi 1826, asemapaikkanaan Quito. Alueen asukkaiden tuella hän irrotti eteläosat Suur-Kolumbiasta, ja muodosti näin Ecuadorin valtion.
Flores ajoi läpi asetuksen, jonka mukaan hän sai Ecuadorin kansalaisuuden, koska meni naimisiin ecuadorilaisen vaimon kanssa. Näin hän saattoi hakea maan presidentiksi vuonna 1830, ja hallitsikin sen poliittista kenttää 15 vuoden ajan. Perustuslainmuutokset oikeuttivat hänet uusiin kausiin, mutta vuonna 1845 hän joutui väistymään.
Erotettu presidentti lähti Eurooppaan, missä hän alkoi valmistella aseellista maihinnousua Ecuadoriin ja haki sille tukea useilta eurooppalaislta valtioilta. Muut Amerikan valtiot estivät suunnitelman toteuttamisen. Flores palasi Etelä-Amerikkaan ja asettui synnyinmaahansa Venezuelaan, luopui Ecuadorn kansalaisuudesta ja omistautui jälleen sotilasuralle. Vuonna 1858 entinen vihollinen Gabriel García Moreno kutsui Floresin johtaman Ecuadorin joukkoja maan eteläosissa puhjenneiden levottomuuksien tukahduttamisessa.
Fairchild 24

Fairchild 24J 60 De Luxe oli 1930-luvun yhdysvaltalainen, yksitasoinen, yksimoottorinen ja kaksi- tai nelipaikkainen yleisilmailukone.
Fairchild F-24 Argus III vuodelta 1944
Taustaa

Konetta valmisti Fairchild-konsernin lentokonetehdas vuodesta 1932 lähtien. Se oli aluksi vain kaksipaikkainen, mutta myöhemmät versiot olivat nelipaikkaisia. Kone oli tuotannossa vuoteen 1948 asti ja sitä valmistettiin 1 950 kappaletta.
Käyttö Suomessa

Heinäkuussa 1939 Suomessa rekisteröitiin OH-RIM, joka oli ansiolentokäytössä, kunnes Suomen ilmavoimat pakko-ottivat sen lokakuussa 1939. Konetta ei talvisodan jälkeen enää palautettu omistajalleen vaan ilmavoimat osti koneen syksyllä 1940. Huhtikuussa 1941 kone tuhoutui Malmilla siipien irrottua, koska korjauksessa oli unohdettu kiinnittää siipitukien pultit eikä tätä havaittu tarkastuksessa.
Konemalli oli 1950-luvulla Suomen yleisin yleisilmailukone, jolloin siviilirekisterissä oli 18 konetta.
Tekniset tiedot > Yleiset ominaisuudet

Kärkiväli: 11,08 m
Pituus: 7,24 m
Korkeus: 2,4 m
Siipipinta-ala: 16 m²
Tyhjäpaino: 670 kg
Lentopaino: 1 160 kg
Tekniset tiedot > Suorituskyky

Suurin nopeus: 210 km/h
Lakikorkeus: 4 800 m
Lentomatka: 840 km
Aiheesta muualla

Lentävä auto, Suomen Kuvalehti, 22.04.1939, nro 16, s. 18, Kansalliskirjaston digitaaliset aineistot
Finnairin Palloilijat

| Finnairin Palloilijat |
| --- | --- |

Lempinimet:  Siipiveikot 
Perustettu:  1965
Lakkautettu:  1999
Kaupunki:   Helsinki, Suomi
Kenttä:  Töölön pallokenttä, Helsingin olympiastadion
Infobox OKNimi-testi OK: 
| Mitalit> Miesten jalkapallo.Veikkausliiga  | Mitalit> Miesten jalkapallo.Veikkausliiga  | Mitalit> Miesten jalkapallo.Veikkausliiga  | Miesten jalkapallo>  |
| --- | --- | --- | --- |
|  Pronssia | Veikkausliiga 1997 |  |  |
Finnairin Palloilijat r.y. (lyh. FinnPa) oli Helsingissä toiminut jalkapalloseura. Seura perustettiin vuonna 1965 nimellä Aeron Pallo. Seura toimi aluksi vain lentoyhtiö Aero O/Y:n henkilökunnan harrasteseurana. Kun lentoyhtiö muutti nimensä Finnairiksi vuonna 1968, vaihtoi myös jalkapalloseura nimensä Finnairin Palloilijoiksi. FinnPa pelasi viimeisen kautensa 1999 Ykkösessä. Tämän jälkeen seura jatkoi nimellä FC Jokerit toiminnan loppumiseen saakka 2001.[lähde? ]
Seuran kotikenttiä olivat Töölön pallokenttä ja Helsingin olympiastadion.
Historia

Lentoyhtiö Aero Oy:n työntekijöiden urheiluseura Aeron Pallo perustettiin vuonna 1965. Yhtiön muutettua nimensä Finnairiksi vuonna 1968, myös Aeron Pallosta tuli Finnairin Palloilijat. Suomen toiseksi korkeimmalla sarjatasolla I-divisioonassa FinnPa esiintyi ensimmäisen kerran vuonna 1977, mutta seura putosi heti takaisin II-divisioonaan. Takaisin I-divisioonaan seura nousi kaudeksi 1981 ja se pelasi I-divisioonassa vuoden 1988 putoamiseen asti. Pienen notkahduksen jälkeen joukkue palasi Ykköseen päävalmentaja Reima Kokon johdolla kaudella 1990. Kaudella 1991 FinnPa oli lähellä nousua pääsarjaan, mutta OTP oli karsintaotteluissa parempi. Nousu tapahtui lopulta vuonna 1992, kun FinnPa kaatoi liigakarsinnassa FC Oulun.
Historia > Toiminnan päättyminen

FinnPa pelasi vielä kauden 1999 Ykkösessä. FinnPan uudeksi omistajaksi oli tullut Hjallis Harkimo, joka muutti seuran FC Jokerien farmijoukkueeksi, joka pelasi kaudet 2000 ja 2001 Ykkösessä nimellä FC Jokrut. Jokrujen toiminta päättyi vuonna 2001, kun Ykköseen pudonnut FC Jokerit otti sen paikan sarjassa. Helmikuussa 2021 Finnairin Palloilijat r.y. oli kuitenkin edelleen yhdistysrekisterissä.
Valmentajat Veikkausliigassa

Kausi 1993: Reima Kokko
Kausi 1994: Reima Kokko
Kausi 1995: Heikki Suhonen, Keijo Voutilainen
Kausi 1996: Keijo Voutilainen, Pasi Rasimus
Kausi 1997: Pasi Rasimus, Martti Kuusela
Kausi 1998: Jari-Pekka Keurulainen, Jari Rantanen
FinnPan logo Veikkausliiga-kaudella 1995.
Jokker 27

| Jokker 27 |
| --- | --- |
Suurin pituus (LOA):  8,25 m
Leveys:  2,05 m
Syväys:  1,30 m
Paino:  1450 kg
Isopurje:  13,6 m2
Fokka / Genua:  8,2 m2
Spinaakkeri:  24,0-38,0 m2
LYS:  1,07
Miehistö:  3
Jokker 27 on urheilullinen retkipurjevene, jonka on suunnitellut Paavo Hallman. Se on rakennettu lasikuidusta ja masto sekä runko perustuu olympiapurjevene-luokan purjeveneen, Solingin piirustuksiin, tosin rungon muoto ei ole täysin sama. Käytännössä Jokker on katettu retkiversio Solingista. Jokker 27 muistuttaa mitoiltaan ja purjehdusominaisuuksiltaan paljon 1970- ja 1980-lukujen suosikkia H-venettä. Jokker 27 on kuitenkin sisätiloiltaan asuttavampi kuin perinteisemmän näköinen H-vene. Apumoottorina käytetään pientä ulkolaitamoottoria. Jokker 27 -purjeveneitä on valmistettu 57 kpl 1970-luvun tiettämiltä.
Aiheesta muualla

Jokker 27 -infosivut (Arkistoitu – Internet Archive)
Juan José Cobo

| Juan José Cobo |
| --- | --- |
 Juan José Cobo, Critérium du Dauphiné 2012
Henkilötiedot
Koko nimi:  Juan José Cobo Acebo
Syntynyt: 11. helmikuuta 1981 (ikä 43)
Kansalaisuus:   Espanja
Pyöräilijä
Lempinimi:  El Bisonte de La Pesa
Pituus:  175 cm
Paino:  69 kg
Joukkue:  lopettanut
Laji:  maantie
Rooli:  ajaja
Ajajatyyppi:  mäkimies, yleisajaja
Ura
Ammattilaisjoukkue(et)
2004–2007 2008 2009 2010 2011 2012–2013 2014:  Saunier-Duval - Prodir Saunier Duval - Scott Fuji - Servetto Caisse d'Epargne Geox-TMC Team Movistar Torku Sekerspor
Suurimmat voitot
 Baskimaan ympäriajo 2007 Espanjan ympäriajo, etappi 
 Tiedot päivitetty: 6. helmikuuta 2020 
Juan José Cobo Acebo (s. 11. helmikuuta 1981 Cabezón de la Sal, Cantabria) on espanjalainen maantiepyöräilijä, joka kilpaili ammattilaisena 2004−2014.
Cobo ajoi vuonna 2003 harjoittelijana Vini Caldirola - Saunier-Duval -tallissa. Hän voitti Espanjan alle 23-vuotiaiden aika-ajomestaruuden sekä saavutti etappivoittoja Bidasoan ja Navarran ympäriajoissa. Hän aloitti ammattilaisuransa seuraavana vuonna Saunier Duval - Prodir -joukkueessa. Alku oli huono, sillä hän mursi kyynärpäänsä ensimmäisessä kilpailussaan, Qatarin ympäriajossa.
Cobo voitti vuonna 2007 Baskimaan ympäriajon kokonais- ja pistekilpailun sekä ensimmäisen ja viidennen etapin. Hän sijoittui lisäksi kolmanneksi Kastilia ja Leónin ympäriajossa sekä Subida Urkiola -kilpailussa. Ranskan ympäriajossa hän oli kahdeskymmenes.
Vuoden 2008 Ranskan ympäriajossa Cobo sijoittui tallitoverinsa Leonardo Piepolin jälkeen toiseksi Pyreneillä ajetulla kymmenennellä etapilla. Vuoden 2008 Vuelta a Burgos -kilpailussa Cobo voitti viidennen etapin sekä mäkikilpailun. Lisäksi hän voitti yhdeksännen etapin Portugalin ympäriajossa.
Vuonna 2009 Cobo voitti Vuelta a Castilla y León -ajon neljännen etapin. Espanjan ympäriajossa hän voitti 19. etapin ja sijoittui kokonaiskilpailussa kymmenenneksi.
Kauden 2010 Cobo edusti Caisse d'Epargnea, mutta palasi vuodeksi 2011 entiseen talliinsa, uudelta nimeltään Geox-TMC. Hän sijoittui kolmanneksi Vuelta a Burgosissa. Espanjan ympäriajossa 2011 hän voitti Anglirun vaativaan nousuun päättyneen 15. etapin, oli toinen 14. ja 17. etapilla sekä kolmas 9. etapilla. Hän siirtyi kokonaiskilpailun johtoon 15. etapin jälkeen. Cobo säilytti johtonsa kilpailun loppuun saakka ja voitti sen lopulta 13 sekunnin erolla Christopher Froomeen. Hän voitti myös yhdistelmäkilpailun.
Kansainvälinen pyöräilyunioni UCI ilmoitti kuitenkin 2019, että Cobon biopassissa oli merkkejä dopingin käytöstä vuosina 2009−2011. Hän menetti tämän seurauksena Espanjan ympäriajon voittonsa.
Cobo edusti kaudet 2012–2013 Team Movistaria. Vuodeksi 2014 hän siirtyi Torku Sekerspor-joukkueeseen.
Jim Hall

| Jim Hall |
| --- | --- |

Henkilötiedot
Syntynyt: 23. heinäkuuta 1935 (ikä 89)
Kansalaisuus:   Yhdysvallat
Formula 1 -ura
Aktiivivuodet:  1960 - 1963
Talli(t):  Lotus
Kilpailuja:  12 (11 starttia)
Maailman­mestaruuksia:  0
Voittoja:  0
Paalupaikkoja:  0
Nopeimpia kierroksia:  0
MM-pisteitä:  3
Ensimmäinen kilpailu:  Yhdysvaltain Grand Prix 1960
Viimeinen kilpailu:  Meksikon Grand Prix 1963
James 'Jim' Ellis Hall (s. 23. heinäkuuta 1935, Abilene, Texas, Yhdysvallat) on yhdysvaltalainen kilpa-autoilija.
Ura

Hän ajoi Formula 1 -luokassa vuosina 1960–63, jolloin hän osallistui 11 kilpailuun ja saavutti 3 MM-pistettä. Hän ajoi myös sarjan ulkopuolisissa kilpailuissa.
Hall on ajanut myös Sebringin 12 tunnin ajoja, jotka hän voitti Chevroletin Chaparral 2 -mallilla vuonna 1965. Voitto oli pitkään merkittävä, koska Chevroletilla voittoon kyettiin jälleen kyseisissä ajoissa vasta 50 vuotta myöhemmin.
Formula 1 -tulokset

| Vuosi | Talli | Valmistaja | Moottori | 1 | 2 | 3 | 4 | 5 | 6 | 7 | 8 | 9 | 10 | Sijoitus | Pisteet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1960 | Jim Hall | Lotus 18 | Climax S4 | ARG | MON | 500 | NED | BEL | FRA | GBR | POR | ITA | USA 7 | - | 0 |
| 1961 | Jim Hall | Lotus 18 | Climax S4 | MON | NED | BEL | FRA | GBR | GER | ITA | USA Kesk. |  |  | - | 0 |
| 1962 | Jim Hall | Lotus 21 | Climax S4 | NED | MON | BEL | FRA | GBR | GER | ITA | USA DNS | RSA |  | - | 0 |
| 1963 | British Racing Partnership | Lotus 24 | BRM V8 | MON Kesk. | BEL Kesk. | NED 8 | FRA 11 | GBR 6 | GER 5 | ITA 8 | USA 10 | MEX 8 | RSA | 13. | 3 |
Muuta

Hallin poika Jim Hall Jr. on kaksinkertainen World Kart Champion -mestari, joka johtaa Jim Hall Kart Racing School -ajokoulua.
Juan Ignacio González Eyzaguirre

Juan Ignacio González Eyzaguirre (12. heinäkuuta 1844 Santiago de Chile – 9. kesäkuuta 1918) oli chileläinen roomalaiskatolinen arkkipiispa. Hänet vihittiin papiksi Santiago de Chilen arkkihiippakuntaan 21. syyskuuta 1867 ja nimitettiin Flaviaksen titulaaripiispaksi 18. huhtikuuta 1907. Piispaksi vihkiminen seurasi 17. marraskuuta. Pääkonsekraattorina toimi Mariano Santiago Casanova y Casanova, jota avusti Luis Enrique Izquierdo Vargas.
González Eyzaguirre sai 8. elokuuta 1908 nimityksen Santiago de Chilen arkkipiispaksi, jonka virkaan hänet asetettiin 22. marraskuuta. Hän kuoli 73-vuotiaana virassa.
Jossakin on vikaa

| Jossakin on vikaa Musta Joutsen |
| --- | --- | --- |

Singlen tiedot
 Äänitetty : kevät 2007
 Julkaistu: 13. kesäkuuta 2007
 Formaatti: CDS
 Tuottaja(t): Jani Viitanen
 Tyylilaji: pop rock
 Kesto: 03.17
 Levy-yhtiö: Poko Rekords
Mustan Joutsenen muut singlet
|   | Jossakin on vikaa 2007 | Nyt kun minua jätetään 2007 |
Jossakin on vikaa on hyvinkääläisen Musta Joutsen -yhtyeen ensimmäinen single. Sen julkaisi Poko Rekords 13. kesäkuuta 2007. Kappale on myös yhtyeen Musta Joutsen -esikoisalbumilla.
Kappaleet

Jossakin on vikaa (säv. ja san. Toni Loimuneva, sov. Musta Joutsen & Jani Viitanen)
Juan Iturbe

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Juan Manuel Iturbe Arévalos
Syntymäaika: 4. kesäkuuta 1993 (ikä 31)
Syntymäpaikka:  Buenos Aires, Argentiina
Pelipaikka: hyökkääjä, laituri
Seura
Seura:  Roma
Pelinumero: 7
Junioriseurat
2005–2006:  Universal
2006–2007:  Trinidense
2007–2009:  Cerro Porteño
Seurat
| Vuodet | Seura | O | (M) |
| 2008–2010 |  Cerro Porteño | 22 | (3) |
| 2010–2013 |  Porto | 6 | (0) |
| 2012–2013 |  Porto II | 6 | (0) |
| 2013 | →  River Plate | 17 | (3) |
| 2013–2014 |  Hellas Verona | 33 | (8) |
| 2014– |  Roma | 68 | (5) |
| 2016 | →  Bournemouth | 4 | (0) |
| 2017 | →  Torino | 17 | (1) |
Maajoukkue
|  |  Paraguay U17 | 4 | (2) |
| 2009 |  Paraguay U20 | 3 | (1) |
| 2009 |  Paraguay | 5 | (0) |
| 2010–2013 |  Argentiina U20 | 13 | (2) |
 Seurajoukkueuran tilastot kattavat vain kansalliset sarjat, päivitetty 13. elokuuta 2017.  Maajoukkueuran tilastot päivitetty 13. elokuuta 2014.
Juan Manuel Iturbe Arévalos (s. 4. kesäkuuta 1993 Buenos Aires, Argentiina) on paraguaylainen jalkapalloilija, pelipaikaltaan hyökkääjä. Hän edustaa Italian Serie A:n AS Romaa.
Iturbe on edustanut aikuistasolla paraguaylaista Cerro Porteñoa (2008–2010), portugalilaista FC Portoa (2010–2013), argentiinalaista River Platea (lainalla 2013) ja italialaista Hellas Veronaa (2013–2014).
Heinäkuussa 2014 hän siirtyi Romaan viisivuotisella sopimuksella ja 22 miljoonan euron siirtosummalla, joka saattaa hänen suorituksistaan riippuen kasvaa vielä 2,5 miljoonalla eurolla. Tammikuussa 2016 hän siirtyi lainalle AFC Bournemouthiin.
Iturbe on asunut suurimman osan elämästään Paraguayssa ja aloitti maajoukkuepelit Paraguayn juniorimaajoukkueissa. Vuonna 2009 hän teki ensiesiintymisensä maan A-maajoukkueessa vain 16-vuotiaana Chileä vastaan pelatussa ystävyysottelussa. Iturbe ajautui kuitenkin riitoihin maajoukkuejohdon kanssa ja siirtyi edustamaan Argentiinaa, jonka alle 20-vuotiaiden maajoukkuetta hän edusti vuosina 2010–2013.
Joogasutra

Joogasutra on noin 350 jaa. kirjoitettu joogan filosofian merkkiteos. Teoksen kirjoittajaksi sanotaan Patañjalia. Hänen elämästään ei tiedetä mitään, ja samannimisen henkilön nimiin on pantu muitakin teoksia, jotka ovat kuitenkin hyvin eri ajoilta.
Joogasutran opetus perustuu samkhyan, Intian vanhimpana pidetyn filosofisen koulukunnan, oppiin maailmankaikkeuden rakenteesta. Joogasutrassa kuvattua menetelmää kutsutaan usein ”klassiseksi joogaksi”, ja moni nykyinen joogasuuntaus väittää edustavansa juuri sitä. Teos on silti melko myöhäinen lisäys joogan tekstuaaliseen perintöön, sillä joogan juuret ulottuvat paljon sitä varhaisempaan aikaan.
Joogasutra on kirjoitettu hyvin tiiviiseen muotoon, sillä se on tarkoitettu ulkoa opeteltavaksi muistitueksi joogafilosofian tutkijoille. Sutria on yhteensä 195. Ne ovat lyhyitä, tiiviitä ja merkityksellisiä virkkeitä. Sutrissa kuvataan psyykeä ja sitä, millaisia itsensä tuntemista ja harkittua toimintaa haittaavia esteitä, vaikeuksia ja häiriöitä psyykessä voi esiintyä.
Joogasutran mukaan esteillä on viisi pääsyytä, kleshaa:
subjektiivinen havainnointi
minä, maailman keskipiste
halu saada jotain ehdottomasti uudestaan
halu ehdottomasti välttää kokemasta jotain uudestaan
tuntemattoman pelko
Patañjalin mukaan sisäisen vapauden ja riippumattomuuden voi saavuttaa vain, jos paneutuu tietoisesti hengen häiriötekijöihin ja siten heikentää niiden vaikutusta omaan todellisuuden havainnointiin ja käyttäytymiseen. Kleshoja heikennetään ”kahdeksanosaisen polun” avulla. Kulkemalla tätä kahdeksanjäsenistä polkua ihminen tunnistaa kärsimyksensä syyt ja pystyy välttämään niitä vastaisuudessa.
Joogasutran nykyisin tunnetuimman osan, kahdeksan vaiheen avulla joogi saattaa ruumiinsa ja mielensä tilaan, joka on täysin hallittu ja passiivinen, mikä mahdollistaa yhä syvempien meditaatiotilojen saavuttamisen.
Joogasutran kuvaama kahdeksanosainen joogamenetelmä:
Yama , rajoitukset
Ahiṃsā, väkivallattomuus
Satya, totuudellisuus
Asteya, varastamattomuus
Brahmacarya, pidättyväisyys
Aparigraha, omistamattomuus
Niyama , määräykset
Śauca, puhtaus
Saṃtoṣa, tyytyväisyys
Tapas, itsekuri
Svādhyāya, pyhä lukeminen
Īśvarapraṇidhānā, Jumalalle omistautuminen
Āsana, asento
Prāṇāyāma, hengityksen hallinta
Pratyāhāra, aistien hallinta
Dhāranā, keskittyminen
Dhyāna, mietiskely
Samādhi, syventyminen
Kirjallisuutta

Broo, Måns (suom. & toim.): Joogan filosofia. Patanjalin Yogasutra.  (Yoga-sūtra, noin 350 eaa.)  Helsinki:  Gaudeamus, 2010.  ISBN 978-952-495-131-9.
Jim Henson

| Jim Henson |
| --- | --- |
 Jim Henson Emmy-gaalassa vuonna 1989.
Henkilötiedot
Koko nimi:  James Maury ”Jim” Henson
Syntynyt: 24. syyskuuta 1936 Greenville, Mississippi, Yhdysvallat
Kuollut: 16. toukokuuta 1990 (53 vuotta) New York, New York, Yhdysvallat
Kansalaisuus:  Yhdysvallat
Ammatti:  nukentekijä, nukketeatteriesiintyjä, taiteilija, elokuvaohjaaja ja elokuvatuottaja
Aiheesta muualla
Viralliset kotisivut
IMDb 
Elonet
James Maury ”Jim” Henson (24. syyskuuta 1936 Greenville, Mississippi, Yhdysvallat – 16. toukokuuta 1990 New York, New York, Yhdysvallat) oli yhdysvaltalainen nukketaiteilija ja elokuvantekijä, joka tunnetaan nukkeryhmä muppetien isänä.
Elämä ja ura

Henson syntyi Mississippissä ja varttui Hyattsvillessä, Marylandissa. Käydessään Marylandin yliopiston collegea Henson teki tulevan vaimonsa Jane Nebelin kanssa nukkeohjelmaa paikallistelevisioon. Kermit-sammakon ja muut muppetit hän kehitti viisiminuuttiseen ohjelmaan nimeltä Sam and Friends. Valmistumisensa jälkeen Henson teki avustajiensa kanssa televisiomainoksia ja spotteja eri ohjelmiin.
Henson teki vuonna 1965 lyhytelokuvan Time Piece, joka sai Oscar-ehdokkuuden. Kaksi vuotta myöhemmin hän julkaisi lyhytelokuvat The Wheels That Go ja Ripples sekä IBM-yhtiölle tehdyn elokuvan The Paperwork Explosion. Niiden jälkeen Henson kirjoitti televisiodokumentin Youth ‘68: Everything’s Changing...or Maybe It Isn’t (1968) sekä kirjoitti ja ohjasi surrealistisen televisioelokuvan The Cube (1969).
Hensonin ryhmän tekemä lasten nukkeohjelma Seesamtie alkoi televisiossa vuonna 1969, ja Hensonista tuli sen myötä maankuulu. The Muppet Show alkoi vuonna 1976 ja nosti Hensonin kansainväliseen maineeseen. Henson teki sarjan pohjalta useita elokuvia vuodesta 1979 alkaen. Hän myös ohjasi nukkeanimaatioelokuvat Tumma kristalli (1981) ja Labyrintti (1986) sekä avusti elokuvan Kuka pelkää noitia (1990) teossa.
Vuonna 1990 Henson oli neuvottelemassa Disneyn kanssa muppetien oikeuksien myynnistä. Sopimus toteutui vuonna 2004. Henson kuoli vuonna 1990 keuhkokuumeeseen.
Tuotanto

| --- | --- |
 Televisio The Muppet Show  Pikkumuppetit  Seesamtie  Fragglit (alkuperäinen televisiosarja)  Fragglit (animaatiosarja) :  Elokuvat Muppet-elokuva  Tumma kristalli  Labyrintti  Muppetit Manhattanilla  Muppetit ja jalokiviliiga
Aiheesta muualla

Dokumenttielokuva
Ron Howard: Jim Henson: Idea Man. USA, 2024. 1 h 51 min.
Verkossa
Jim Henson [Born James Maury Henson] World Encyclopedia of Puppetry Arts – Union Internationale de la Marionnette – UNIMA. Viitattu 6.6.2020. (englanniksi), (ranskaksi), (espanjaksi)
Homepage The Jim Henson Legacy. Viitattu 6.6.2020. (englanniksi)
Awards, Honors, Tributes The Jim Henson Legacy. Viitattu 6.6.2020. (englanniksi)